Rebiya Kadeer
Rebiya Kadeer er en uygurisk politiker og forretningskvinde fra Xinjiang i det vestlige Kina.
Rebiya Kadeer var en af Kinas rigeste kvinder og ejede bl.a. et varemagasin i Xinjiang. Hun deltog i FN’s Kvindekonference i Beijing i 1995 og var medlem af Folkets Konsultative Konference, som rådgiver Folkekongressen. Rebiya Kadeer var vidne til uroligheder i Xinjiang i 1997 og blev i 1999 arresteret for at have ”lækket statshemmeligheder” efter at have sendt avisklip om urolighederne til sin mand, der opholdt sig i USA. I 2000 blev hun idømt fængsel for separatistisk virksomhed.
I 2005 blev hun løsladt efter pres fra bl.a. USA, og kort efter rejste hun til USA, hvor hun siden har boet. Hun har engageret sig i kampen for uygurernes rettigheder og blev i 2006 præsident for Uygurernes Verdenskongres (World Uighur Congress), en eksilorganisation, der kæmper for øget selvbestemmelse for Xinjiang, og som de kinesiske myndigheder betegner som en terrororganisation. Rebiya Kadeer blev af de kinesiske myndigheder beskyldt for at stå bag blodige etniske uroligheder i Xinjiang i juli 2009, hvilket imidlertid bidrog til at styrke hendes internationale profil.